**Olli Ilmari Mäenpää** (s. 2. marraskuuta 1950 Perniö) on Helsingin yliopiston hallinto-oikeuden emeritusprofessori.

Mäenpää vietti lapsuutensa Perniössä ja kirjoitti ylioppilaaksi Salon yhteislyseosta vuonna 1970. Hän valmistui Helsingin yliopistosta oikeustieteen kandidaatiksi 1974 ja väitteli tohtoriksi 1979. Hän on opiskellut myös Harvardin yliopistossa, jossa hän on 1987 suorittanut Master of Laws -tutkinnon.

Mäenpäällä oli 1982–1992 professuuri Turun yliopistossa, ja hän on ollut Julkisen sanan neuvoston puheenjohtaja 1999–2003.

Ura
---

Mäenpää toimi hallinto-oikeuden professorina vuosina 1982–2018. Hän on alansa johtava asiantuntija Suomessa ja häntä voidaan pitää myös tunnettuna valtiosääntöoikeuden ja eurooppaoikeuden asiantuntijana. Hänen tutkimuksensa ansiot liittyvät erityisesti hyvään hallintoon ja oikeusturvan perusteisiin ja huomioon ottamiseen, hallintoprosessiin liittyvien säännösten ja käytäntöjen kokoamiseen ja näiden tulkintaan, julkisuusperiaatteeseen, julkishallinnon eurooppalaisiin puitteisiin, perus- ja ihmisoikeuksiin julkisessa toiminnassa sekä yliopistoja ja tutkimusta koskevaan lainsäädäntöön. Hän on julkaissut kymmenkunta monografiaa, runsaasti oppikirjoja ja toista sataa tieteellistä artikkelia julkisoikeuden eri aloilta. Hän on osallistunut intensiivisesti tutkijankoulutukseen eri tavoin. Mäenpää on osallistunut merkittävällä tavalla vuoden 2010 alussa toteutetun yliopistouudistukseen liittyvään työhön ja syksyllä 2009 hän julkaisi uutta yliopistolakia koskevan tutkimuksen, jota käytetään käsikirjana yliopistolain soveltamisessa kaikissa yliopistoissa.

Mäenpäällä on pitkäaikainen ja laaja-alainen tiedehallinnon tuntemus. Hän on toiminut Helsingin yliopiston hallituksen (konsistori) jäsenenä (1998–2000), Helsingin yliopiston oikeustieteellisen tiedekunnan dekaanina (1998–2003) ja Turun yliopistossa oikeustieteellisen tiedekunnan varadekaanina (1989–1992). Hän on toiminut tiedekunnan tutkimusinstituutin (Kansainvälisen talousoikeuden instituutti, KATTI) päätoimisena johtajana (1994–1998). Tiedehallinnon tuntemusta hän on saanut myös toimiessaan jäsenenä erilaisissa neuvottelukunnissa ja muissa suomalaisissa ja ulkomaisissa orgaaneissa. Mäenpää on nimetty Suomen Akatemian kulttuurin ja yhteiskunnan tutkimuksen toimikunnan jäseneksi kaudeksi 2010–2012. 

Mäenpää on osallistunut ja osallistuu jatkuvasti erilaisiin akateemisiin asiantuntijatehtäviin eduskunnan valiokunnissa, Euroopan neuvostossa, ministeriöissä. Viranomaiset ja yksityiset yhteisöt käyttävät Mäenpäätä säännöllisesti asiantuntijana vaativissa oikeudellisissa asiantuntijatehtävissä. 

### Työpaikat

* Helsingin yliopiston tutkija 1974–1978
* Korkein hallinto-oikeus ylimääräinen virkamies 1976–1979
* Suomen Akatemian nuorempi tutkija 1979–1981
* Turun yliopiston hallinto-oikeuden professori 1982–1992
* Helsingin yliopisto hallinto-oikeuden professori 1992–2018
* Korkein hallinto-oikeus ylimääräinen hallintoneuvos 1994, 2006
* Intergraatio-oikeuden tutkijakoulun johtaja 1995–1998

### Tunnustukset

* Helsingin yliopisto, vuoden esimies 2003
* Sanomalehdistön kunniamitali 2006
* Suomen Valkoisen Ruusun komentajamerkki 2010 (SVR K)

Lähteet
-------

* Valtiokalenteri*lähde tarkemmin?*
* Lakimiesmatrikkeli*lähde tarkemmin?*
* Helsingin yliopiston Tuhat-tietokanta*lähde tarkemmin?*

### Viitteet

1. 1 2  70-vuotias | Rooli valtakunnan virallisena asiantuntijana ei uuvuta emeritusprofessori Olli Mäenpäätä: "Ei, se on pelkästään piristävää" *Helsingin Sanomat*.  30.10.2020. Viitattu 25.12.2020.
2. ↑  Ellonen, Leena (toim.): *Suomen professorit 1640–2007*, s. 458. Helsinki: Professoriliitto, 2008. ISBN 978-952-99281-1-8.
3. ↑  Varsinaissuomalainen osakunta. Viitattu 9.3.2011.